Senyawe o itumelela ditlhabololo
Komiti ya ditlhabololo tsa motse wa Senyawe mo kgaolong ya Bokone Botlhaba ya re e itumelela madi a a abelwang dikgaolwana ka a ba thusitse go tlhabolola motse wa bone. Mo potsolotsong le  O buile fa ba ne ba thuba leobo le legologolo la disenke mme ba aga la ditebego tse di tlhabolotsweng le le ruletsweng ka morulelo wa sesha. A re Senyawe ke mongwe wa metse e le mmalwa mo kgaolong ya Bokone Botlhaba e e tsereng moalo o mosha wa maobo a kgotla a lebotana la ditena tse dinnye. Mme Dinizulu a re kago ya leobo le e simolotswe 2018 a tsamaela go fela mme e bile e tloga e fela. O tlhalositse fa rakonteraka yo o abetsweng kago e e le ngwana wa Senyawe, ka jalo a thapile banana ba le lesome le botlhano mo gae. Le fa go ntse jalo o supile fa ba nnile le kgwetlho e tona ya tlhaelo ya metsi mo ba feletseng ba aga metsi kwa nokeng ka nako ya dipula. A re Senyawe ke mongwe wa metse e e aperweng ke tlhaelo ya metsi e bile go botlhoko le go gaisa ka ba sena le lone letamo. Mo go tse dingwe, Mme Dinizulu a re ba kgonne go aga ntlo ya borobalo ya LA2 ka madi a, e a reng e saletswe fela ke go gokelelwa motlakase. A re ntlo e, e tlaa direla VDC madi ka ba tlaa kgona gore ba e hirise ba lwantshe tlhaelo ya boroko mo motseng. O tshwaetse fa ntlo e, ba e agile ka P383 000 mo ngwageng wa madi wa 2017/18. Mokwaledi o buile fa go ya pele ba ikaelela go agelela sekole se sebotlana ka teraka e e tiileng ka mo nakong ya gompieno leruo le tlhagela mo sekoleng ka terata ya teng e sa nonofa. Mme Dinizulu a re go lwantsha tlhaelo ya metsi mo motsing ba ikaelela go aga matangwana mo lotshitshing lwa dinoka fa ba santse ba emetse go aga letamo le letona. O bua fa go na le lefelo le le sa bolong go seegelwa fa thoko go aga letamo mme e bile ba setse ba remile ditlhare mo lefelong leo. O tlhalositse fa ba solofetse gore ba ka epa letamo le letona la motse fa puso e ka tswelela ka lenaneo la madi a dikgaolwana. A re fa e ne e se ka madi a, ba ka bo ba sa kgona maiteko a go tlhabolola motse. Ka jalo a re ba lebogela madi a. Mme Dinizulu o kopile ba khansele ya Bokone Botlhaba gore ba nne ba akaretsa komiti ya ditlhabololo fa ba tla go sekaseka dikago, se e le go tlhomamisa gore badiri ba khansele ba fiwa polelo e e nonofileng. 